google/wiki40b huggingface dataset:
Val videregående skole

Val videregående skole (tidligere Val landbruksskole) er en kristen internatskole eid av misjonsorganisasjonen Norsk Luthersk Misjonssamband. Den ligger i Nærøy i Trøndelag. Skolen tilbyr fire studieretninger innen naturbruk: Naturbruk, landbruk og gartnerifag, akvakultur, og hest- og hovslagerfag. Skolen har også eget meldingsblad kalt «Val-hilsen» som har eksistert siden 1977.

Historie

Eiendommen «Lilleval» var tidligere en del av den store jordegodset tilhørende Sverdrupfamilien på Lauga, hvor bl.a Georg Sverdrup trådte sine barnesko. Denne eiendommen omfattet store deler av jordbruksarealene i Ytternamdalen, inklusive Nærøya og kirka på Nærøya. Navnet Lilleval henspiller på den lille valen som skiller laugvågen fra Arnøyfjorden, i motsetning til valen på Storeval ca. 3 km lenger øst, som skiller Follafjorden fra Arnøyfjorden.
Val landbruksskole ble etablert på Lilleval i 1916 av Åsmund Forfang, som en privat landbruksskole. Den ble overtatt av Nord-Trøndelag fylke to år senere, i 1918. 
Det første fiskerifagkurset i landet ble etablert ved skolen i 1936. Søkningen til skolen avtok utover 1950-tallet.  Fylkestinget i Nord-Trøndelag vedtok å selge skolen sist på 1960-tallet. Skolen ble solgt til Norsk Luthersk Misjonsamband 1. januar 1972. Skolen ble da i noen år drevet med ulike kurstilbud, blant annet i samarbeid med Nærøy kommune, før den i 1982 var tilbake som en fullverdig landbruksskole. De første kursene innen akvakultur ble gjennomført tidlig på 1980-tallet. Disse kursene dannet i neste omgang grunnlaget for de offentlige læreplanene innen akvakultur i videregående skole. Skolen er i dag den største i landet innen akvakultur på videregående nivå.
Omkring 1910 ble etableringen av bureisningspolitikken i Norge satt igang, blant annet her på skolen, under Ny Jord. Skolen byttet navn til Val videregående skole i 2000 og tok i bruk nytt undervisningsbygg høsten 2003.

Gårdsbruket

Det drives et aktivt gårdsbruk med både melk og storfekjøttproduksjon. Det produseres også slaktegris med kombinert gjeldpurke og fødeavdeling. Til skoleeiendommen ligger også en egen skog som drives for undervisningsformål. Val har 370 mål dyrka mark og 1400 mål produktiv skog. Kufjøset ble bygget i 1980. Gården har et landbruksverksted som er godtkjent som lærlingebedrift for landbruksmekanikere fra videregående skolen. De senere årene har det også kommet et nytt grisefjøs og egen ridehall.

Fiskeoppdrett

Skolen driver et aktivt fiskeoppdrett. De innehar en konsesjon på produksjon av laks og ørret. Dette foregår i Folla-fjorden med landbase i Hestvika.

Miljøet

Val videregående skole er kjent for godt miljø blant lærere, andre ansatte og elever. Det arrangeres turer i helgene, og det drives også bibelgrupper. Skolen arrangerer også diverse arrangementer for elevene gjennom hele året.
Zlatan Azinović

Kalmar FF

Azinović startet karrieren som profesjonell fotballspiller i den lokale klubben Kalmar FF i 2005. Azinović ble andrekeeper, da Petter Wastå var lagets førstekeeper, og Azinović apilte tre seriekamper for klubben fram til 2010. I 2010 ble både Azinović og Wastå satt på sidelinjen da Etrit Berisha gjorde sitt gjennombrudd i klubben.

Trelleborgs FF

Midt i 2011-sesongen gikk Azinović til den konkurrerende Allsvenskan-klubben Trelleborgs FF på lån fra Kalmar FF. Han spilte tre kamper i løpet av sesongen. I 2012 signerte Azinović for Trelleborgs FF, og Trelleborgs FF lot sin førstekeeper, Viktor Noring, låne ut til Malmö FF.

Malmö FF

Den 22. august 2012 ble det kunngjort at Azinović gikk til Malmö FF på korttidskontrakt ut 2012-sesongen. Azinović spilte ingen kamper for klubben, og kontrakten ble ikke forlenget. Etter et kortere opphold i Kalmar FF returnerte Azinović til Malmö FF, hvor han 9. januar 2014 signerte en toårskontrakt.
Domsprofet

Andre religioner

Betegnelsen blir i faglitteraturen også brukt om profeter i andre religioner, f.eks. Muhammad.
Frascati

Historie

Byen ligger i de vulkanske Albanerfjellene, like nedenfor oldtidens Tusculum. I det 4. århundre f.Kr. var Tusculum et attraktivt feriested for rike romere; mest kjent er kanskje Ciceros og Lucullis' ferieboliger på stedet. Det gamle Tusculum ble ødelagt i 1191, og på 1500-tallet ble Tusculum Novum anlagt. Tusculum Novum ble senere til dagens Frascati. Frascati ble kraftig bombet av allierte styrker den 8. september 1943.

Severdigheter og attraksjoner

Hjertet til den engelske tronfølger Charles Edward Stuart (1720–88) oppbevares fortsatt i en urne i Frascati.
Områdets hvite viner er også kjent verden over, og Oslo-restauranten Frascati, som ble etablert på 1950-tallet, tok navnet sitt fra disse vinene.
Det europeiske romforskninginstituttet (ESRIN) ligger i Frascati.

Henrik Ibsen på Villa Grazioli

Henrik Ibsen bodde sommeren 1866 i Villa Grazioli like utenfor Frascati. Det nyutgitte dramaet Brand var i ferd med å gjøre suksess i Norden, og Ibsen var i villrede om hvordan han skulle følge det opp. Til kameraten Paul Botten-Hansen skriver han 22. juli 1866: «Fra Vinduerne i mit Arbejdsværelse ser jeg i det yderste Fjerne Mons Soracte isoleret og dejligt stigende opp over den umaadelige Slette; – kort, hvor Du vender Dig er det som om Du saa udover den Slagmark hvor Verdenshistorien har leveret sin Hovedtræfning. – Nu skal jeg snart till at skrive for Alvor; jeg gaar endnu og tager Ryggtag med Stoffet, men jeg ved at jeg snart skal have Bæstet under mig, og saa glider det øvrige af sig selv.»
Dramaet Ibsen hadde i tankene var Kejser og Galilæer. Ideene til dette verdenshistoriske dramaet fikk Ibsen av Lorentz Dietrichsons lesning sommeren 1864 i Genzano, men det tok ennå sju år før stoffet hadde modnet seg så det kunne diktes og utkomme i bokform (Edvardsen 2001:110-112). I stedet skrev Ibsen til forlegger Frederik Hegel den 22. august og forhørte seg om han «… ikke skulde være villig till som Julebog at udgive «Kjærlighedens Komedie.» Den udkom ved Nytaar 1862–63 som Nytaarsgave for Illustr. Nyhedsblads Abonnenter og er neppe meget kjendt i Danmark.» En ny rettet utgave, tillempet et nordisk publikum med noe mindre lokal forankring til Christiania-miljøet, kom da også i 1867.
Åkersvika

Åkersvika er ei vik på østsiden av Mjøsa, mellom Hamar og Stange kommuner i Hedmark. Elvene Svartelva og Flagstadelva munner ut i Åkersvika. Sedimentering (avsetning) og erosjon fra disse elvene er med på å forme området.
Ved høy vannstand i Mjøsa, forbinder Åkersvika Mjøsa med Åker gård. Funn som Naustet ved Åker gård peker på tidligere bruk som vannvei.
Området er kjent for Åkersvika naturreservat, som er viktig for fuglelivet, og som ble Norges første ramsarområde i 1975.
Det har tidligere vært tømmerfløting i området.  Et fløtingsanlegg er et ikke fredet kulturminne i Åkersvika.
Åkersvika var på første halvdel av 1890-tallet i bruk som skøytearena og var vertsarena for det aller første offisielle Norgesmesterskapet i hurtigløp på skøyter den 4. februar 1894.
Mamarchev Peak

Mamarchev Peak er et fjell med en høyet opp mot 2500 m nord i Sullivan Heights sentralt i Sentinel Range i Ellsworth Mountains i Antarktis og ligger oppom Pulpudevabreen i vest og Ellenbreen i nord.
Fjellet er kalt opp etter Georgij Mamartsjov (1786-1846), lederen for den bulgarsk frigjøringsbevegelsen.
Mamarchev Peak ligger 2,37 km nordvest for Mount Levack, 11,33 km øst-nordøst for Mount Bearskin, 11,08 km sørøst for Mount Jumper og 5,28 km sør for Roberts Peak.
KornShell

KornShell (ksh) er et Unix-skall som ble utviklet av David Korn ved Bell Laboratories tidlig på 1980-tallet og annonsert på USENIX Annual Technical Conference den 14. juli 1983. Den opprinnelige versjonen var basert på kildekoden til Bourne shell. Andre tidlige bidragsytere var Mike Veach og Pat Sullivan ved Bell Laboratories, som utviklet linjeredigering inspirert av teksteditorene Emacs og vi. KornShell er bakoverkompatibel med Bourne Shell og inkluderer mange egenskaper fra C shell.
KornShell ble frigitt som Open Source av AT&T i 2000, og er i dag en del av AT&T Software Technology (AST) Open Source Software Collection. Funksjonaliteten i det opprinnelige KornShell, ksh88, er standardisert som 'Unix Standard Command Internpreter' i POSIX.2 og en del av IEEE Std 1003.2-1992.
KornShells popularitet kombinert med frustrasjon over AT&Ts lisensbetingelser på 90-tallet, bidro til at flere open source ksh-kloner ble utviklet, med pdksh og mksh som de beste eksemplene. Dagens mest populære Unix-skall, bash, er også sterkt influert av ksh.
St. Peter kirke (Halden)

St. Peter kirke er en katolsk sognekirke i Halden. Den ble innviet 10. oktober 1877.
Kirken er tegnet av den nederlandske arkitekten Pierre Cuypers.Han hadde opprinnelig utformet kirken for en befolkning på rundt 10 000 personer, noe som tilsvarte folketallet i datidens Halden. Katolikkene i byen utgjorde omtrent 20 mennesker og planene ble derfor endret til å utgjøre 1/3 av det opprinnelige.
Kirken er i nygotikk og bygget i upusset rød tegl.
Blaze

Blaze (ofte skrevet B L A Z E p.g.a. logoen) er et britisk heavy metal-band som ble stiftet av den tidligere Wolfsbane- og Iron Maiden-vokalisten Blaze Bayley i 1999.

Historie

Blaze ble stiftet i 2000. Blaze Bayley hadde nettopp blitt vraket fra Iron Maiden, til fordel for deres tidligere vokalist, Bruce Dickinson. Iron Maiden fans påsto at Blaze Bayley ikke klarte å fylle skoene til Bruce Dickinson og var hovedgrunnen til Iron Maidens store nedtur sent på 90-tallet. Blaze ga ut sitt første album Silicon Messiah i 2000. Bandet har til nå gitt ut 3 studioalbum og et livealbum fra Tenth Dimension-turneen i 2003.
Geniale griser

Geniale Griser er et norskspråklig punk-skranglerock-band med medlemmer fra Oslo og omegn.
Geniale Griser ble dannet i 1995 og debuterte på Bærum Rockfestival samme år. Antall medlemmer var på dette tidspunkt 7. Bandet bestemte seg i 2002 for å satse hardere og endte opp med 5 faste medlemmer med Ilker Dursun som vokalist. I denne perioden var det generelt sterkt fokus på norsk og spesielt norskspråklig rock, og bandet kom på en liten bølge. Gjennom de neste tre årene spilte de mange konserter i Oslo og rundt på Østlandet, samt ga ut debutalbumet Til ungdommen i 2004.
I 2005 sluttet vokalist Ilker og ble erstattet med Halvard Djupvik. De spilte inn en coverlåt av Jokke & Valentinerne «Eller var det en drøm» til hyllestalbumet for Joachim Nilsen, Det beste til meg og mine venner. Låta «Fredag» fra Til Ungdommen kom med på den svenske punk-samlealbumet Äggröran 7. Halvard sluttet i 2006, og i 2007 fikk bandet ny kvinnelig vokalist ved navn Sunniva Lind Høverstad.
Daniel Pearl

Familiebakgrunn

Foreldrene Ruth og Judea Pearl emigrerte fra Israel til USA på 1960-tallet. Judea Pearl er professor ved UCLA og vinner av Turing-prisen.

Journalistisk virke (utvalg)

Mens han arbeidet for Wall Street Journal på Balkan rapporterte han at påstandene om folkemord i forbindelse med Kosovokrigen var ubegrunnet.

Bortførelsen og drapet

Pearl forsvant i Karachi 23. januar da han var der for å skrive en artikkel om islamistiske ekstremister. Han ville også undersøke om det fantes noen forbindelse mellom skobomberen Richard C. Reid og Osama bin Laden. Pearl ble trolig lokket med opplysninger til artikkelen og lurt i en felle. Drapet ble filmet og videoen levert til Pakistans myndigheter. Videoen viser også Pearl som leser opp et budskap fra kidnapperne: han er havnet i fangenskap på grunn av USAs utenrikspolitikk og uforbeholdne støtte til Israel. Pearl måtte også innrømme at han var jøde. Det er uklart hva kidnapperne ville oppnå blant annet fordi de fremsatte urealistiske krav om å løslate fangene fra Guantanamo. Kidnapperne påsto at Pearl var CIA-agent og spion for Israel. Trolig var planen i utgangspunktet å drepe ham. Pearl var trolig et perfekt offer for kidnapperne: han var amerikaner, jøde og israeler, og journalist i Wall Street Journal. Hovedmistenkt for drapet var britiskfødte Ahmed Omar Sheik (Ahmed Omar Saeed Sheikh). USA utlovet en dusør på 44 millioner kroner for opplysninger til hjelp for etterforskningen av drapet.

Enkens biografi

Hans enke, Mariane Pearl, skrev boken A Mighty Heart: The Brave Life and Death of My Husband Daniel Pearl (2003).
Søndeled skogeierlag

Søndeled skogeierlag ble stiftet 16. mars 1914 under navnet Vestre Søndeled skogeierforening. Foreningen ble etter krigen tilknyttet Nidarå Tømmersalslag.

Arkivet

Arkivet etter Søndeled skogeierlag befinner seg ved Kuben i Arendal. Arkivet inneholder forhandlingsprotokoller og regnskapsbøker.
Guvernementet Moskva

Guvernementet Moskva var et guvernement i keiserdømmet Russland og i Sovjetunionen 1708–1929.
Guvernementet var delt i 13 kretsar: Bogorodsk, Bronnitsy, Dmitrov, Klin, Kolomna, Mozjajsk, Moskva, Podolsk, Ruza, Serpukhov, Svenigorod, Vereja og Volokolamsk.
Blindheim barneskole

Blindheim barneskule er den største barneskolen i Ålesund, men også den største skolen mellom Bergen og Trondheim. Skolen har hele 580-600 elever og har hatt en sterk vekst. Den er nyoppusset 2006 og har i dag plass til 650 elever med fire paralleller på alle trinn. Skolen har også tatt i bruk åpen løsning i klasserommene slik at to og to klasser deler rom. Dette har blitt en stor suksess, og vellykket blant elevene og lærerne. 
Blindheim er den bydelen i Ålesund som vokser raskest i folketall, noe som trolig har vært sterkt medvirkende til skolens vekst.
Oskari Jussila

Utdannelse

Etter å ha blitt ferdig med folkeskolen gikk Oskari Jussila på oppikoulu i Kuopio og tok klassisk lyceum - studieforbredende - i 1908, før han startet teologistudiene ved Helsingfors universitet. Han fullførte studiene i 1913. I studietiden ble Jussila involvert i læstadianismen, og ble gammellæstadianer etter splittelsen i 1910. Ved avsluttnigen av studiene gjorde han en intervjurekke blant læstadianere i Tornedalen, noe som skapte et robust bånd til læstadianismen for ham. Han fikk også kontakt med den læstadianske bevegelsen i Calumet, Michigan, særlig med de lokale lederne Paul Heideman og hans far Arthur Leopold Heideman. På slutten av 1920 besøkte Jussila Michigan og Minnesota i fire måneder, og deltok der i en undersøkelse rundt heidemanismen, en lokal læstadiansk bevegelse.
Oskari Jussila ble ordinert til prest i Uleåborg i 1914. Etter dette hadde han korte vikarjobber i Tyrnävä, Kiuruvesi, Suomussalmi, Säräisniemi og Ranua. Han hadde tre sognepreststillinger: i Ranua 1918–1920, i Kuivaniemi 1920–1934, og i Alatornio fra 1934 til sin død i 1955.
Jakartabukta

Jakartabukta (indonesisk: Teluk Jakarta) er en bukt nord for byen Jakarta. De tusen øyene, en øygruppe med 108 øyer, ligger her. Ikke mindre enn 13 elver renner ut i bukta, deriblant Ciliwung.
Flertallet av kystsamfunnene rundt bukta består av mennesker som lever under fattigdomsgrensen, ofte under forhold med dårlig hygiene. Tilførselen av næringsstoffer fra landbruksavrenning, industriell forurensning, og avløpsvann har ført til eutrofisering, som i sin tur har ført med seg endringer i områdets biologiske mangfold. Farlig algeoppblomstring har blitt observert her.
Thorbjørn Harr

På scenen

Harr begynte på Nationaltheatret like etter at han var ferdig med Teaterhøgskolen i 2000] Der har han vært å se som Håkon Håkonssøn i Kongs-Emnerne av Ibsen og som den unge Speer i forestillingen ved samme navn. Han spilte Figaro i Figaros bryllup og Erhart i John Gabriel Borkman. Han har vært med i flere av Jo Strømgrens produksjoner, blant annet den Hedda-belønnede oppsetningen THERE. Innen utgangen av 2006 hadde han medvirket i nesten 20 stykker på Nationaltheatret.
Clarté (Norge)

Clarté var en norsk sosialistisk og pasifistisk organisasjon.
Organisasjonen ble grunnlagt i 1925, og hadde utspring i den internasjonale bevegelsen med samme navn. Den internasjonale bevegelsen gikk inn i 1923, men de franske og svenske avdelingene fortsatte, og det kom også til danske og finske avdelinger i 1925 og 1926.
Den norske Clarté var nært tilknyttet organisasjonen Mot Dag, og motdagisten Arne Ording var formann. Ording var også redaktør for bevegelsens tidsskrift, også ved navn Clarté. Dette utkom mellom 1929 og 1931. Norske Aake Anker Ording var generalsekretær i Nordisk Clartéforbund fra 1927. Norske Clarté eksisterte frem til 1936, da det ble omorganisert under navnet Forum. Samme år ble Mot Dag nedlagt.
Forum ble splittet i 1940 i forbindelse med den finske Vinterkrigen, da formann Gudmund Harlem foreslo at kommunister skulle nektes medlemskap i organisasjonen. 74 stemte for og 78 mot, og mindretallet brøt da ut og stiftet Sosialistisk Studentlag.
Landsem

Landsem var en skifabrikk fra Rindal. Den eksisterte fra 1946 til 1987.
Fabrikken ble grunnlagt av Even Landsem, som begynte produksjonen i kjelleren hjemme i eget hus. I 1950–1951 flyttet produksjonen ut i eget verksted, og i 1967 ble det bygget egne fabrikklokaler noe utenfor sentrum av bygda.
Rundt 1960 kom Landsem med ski laget av balsatre, og laget dermed betydelig lettere ski enn konkurrentene. Landsem-ski ble nå brukt av det norske landslaget, og da Magne Myrmo vant VM-gull i 1974 gikk han på Landsem. Treski-epoken var imidlertid på vei til å ta slutt, og heretter overtok glassfiber som materiale. Landsem slet med overgangen, og inngikk derfor et partnerskap med østerrikske Blizzard Ski. Skiene ble da solgt under merkenavnet Landsem/Blizzard.
Landsem skifabrikk ble overtatt av Madshus i 1987, og produksjonen flyttet til Madshus' anlegg på Biri. Landsem solgte de siste årene ca 60 000 par ski i året.
Botryonopini

Utseende

Middelsstore (8-30 millimeter), avlange, gjerne mer eller mindre metallisk fargede bladbiller. Hodet er lite, antennene tynne og rundt halvparten så lange som kroppen. Pronotum er noe rundet, dekkvingene nærmest jevnbrede, kan være noe tilspissede bak, med fine punktrader.

Levevis

Både larver og voksne lever på planter og eter fra dem. Denne gruppen lever for det meste på bananplanter, bambus og planter i ingefærfamilien.

Utbredelse

Gruppen er utbredt i Sørøst-Asia, fra India i vest til Sulawesi i øst, med særlig mange arter på Borneo og Filippinene.
Team Darfur

Team Darfur var en koalisjon av internasjonale idrettsutøvere som vil forsøke å øke bevisstheten om, samt få en slutt på, krisen i Darfur, Sudan.
Organisasjonen hevdet å ha mer enn 360 utøvere på sin medlemsliste.
Team Darfur hadde 72 utøvere i sommer-OL 2008 i Beijing blant sine medlemmer, hovedsakelig fra USA samt Canada.
Caquetio

Caquetio (også skrevet caquetío, caiquetio, caiquetia) var et folk som ved europeernes ankomst på slutten av 1400-tallet holdt til i området ved Maracaibosjøen i dagens Venezuela og på øyene utenfor, det vil si Aruba, Curaçao og Bonaire. Språket deres tilhørte gruppen av arawakspråk. Spanierne oppfattet alle folkene i området som «cariber», kannibaler som kunne tas som slaver. På grunn av dette trakk caquetioene innover på fastlandet, men ble likevel utryddet. Nabofolkene quiriquire og jirajara led samme skjebne. Caquetioene drev intensivt jordbruk og dyrket mais, søtpotet og maniok. De sanket kaktusfrukt og ville vekster og drev også jakt.
Sudan ebolavirus

Sudan ebolavirus er et virologisk taxon under genus Ebolavirus, familien Filoviridae, orden Mononegavirales. Speciet har er eneste virus som medlem, Sudanvirus (SUDV).
Total Telecom

Total Telecom er et forretningsmagasin med papir- og nett-basert nyhetstjeneste for telekomindustrien, med særlig fokus på økonomi og finansnyheter for bransjen. Lesertallet for det månedlige papirmagasinet er 50 000, mens nettsiden har en leserkrets på 105 000 unike brukere månedlig. Det utgis også et daglig e-nyhetsbrev.
Artem Fedetskyj

Landslaget

25. mars 2010 fikk han sin første landskamp for Ukraina mot Litauen. 7. juni 2013 scoret han sitt første landslagsmål mot Montenegro.
Han ble tatt ut i Ukrainas EM-tropp til EM i Frankrike 2016.
Dragetronen

Dragetronen er en fremfor alt vestlig betegnelse på den gamle keiserlige myndighet i Kina. Uttrykket har i og for seg en rot i den virkelighet at keiseren hadde en trone, og at den kunne kalle dragetronen og derved gav keisermakten en overnaturlig, guddommelig aura. Men selve bruken av ordet Dragetronen som synonym for den kinesiske keisermakt har ikke vært utbredt på kinesisk.
Sponsors Peak

Sponsors Peak er et fjell på over 1 600 moh, på vestsiden av munningen av Victoria Upperbreen i Victoria Land. Det ble navngitt av Victoria University of Wellington Antarctic Expedition (VUWAE) (1958–59) etter sponsorer som gav materialer til ekspedisjonen.
Vasilij Tatisjtsjev

Liv og virke

Han grunnla byene Perm og Jekaterinburg, som vokste til å bli de viktigste byer i Uralfjellene. Også byen Stavropol-Volsjskij (senere Togliatti) ble grunnlagt av Tatisjtsjev.
Som eldre statsmann viet han seg til forskeroppfaber. Han mente at russisk historiografi var blitt forsømt, og oppdaget og publiserte flere eldre rettslige dokumenter av stor interesse, som for eksempel Russkaja pravda og Sudebnik av 1550.
Hans opus magnum, historieverket Istorija rossijskaja, ble utgitt i fem deler etter hans død (av Gerhard Friedrich Müller, årene 1768-1848).
Han kompilerte også den første ensyklopediske ordbok for det russiske språk.

Vurderinger

Allerede på 1700-tallet hersket det uenighet om kvaliteten av Tatisjtsjevs arbeider. Noen av de kildeskrifter han støttet seg til var nemlig senere gått tapt. Og det har fått den senere historiker Iakov Lur'e til å skrive om «Tatisjtsjev-informasjon», som han betegnet som «data unikt for denne historiker», og at mye av det (som det som stammet fra Ioachimkrøniken) var av tvilsom autentisitet. Det er også sant at Tatisjtsjev ikke hadde bakgrunn for å kunne skjelne mellom ekte kildeskrifter og forforfalskninger, og at han av og til fylte huller i historien med gjetninger fra egen fantasi.
Men senere har det tilkommet noen fremstående historikere som har kunnet påvise at Tatisjtsjevs tapte kilder faktisk var til å stole på.

Minnesmerker

Det er blitt oppreist minnesmerker over Tatisjtsjev i alle byene han grunnla. Et monument til hans ære ble avduket i Perm i 2003.
Norgesmesterskapet i fotball for menn 1979

Norgesmesterskapet i fotball for menn 1979 ble vunnet av Viking etter 2-1 over Haugar den 21. oktober. Målscorere for Viking var Bjarne Berntsen som scoret i det 55. minutt på straffe og Jens Egil Vikanes (selvmål) i det 62. minutt. For Haugar scoret Dean Mooney i det 25. minutt. Dette var første gang to lag fra Rogaland møttes i en NM-finale, mens Mooney ble første utenlandske målscorer i en norsk cupfinale.
Ifølge Viking sin kamprapport var det Haugar som var det beste laget i store deler av kampen. Men da Svein Kvia sendte et frispark av gårde som gikk via Jens Vikanes og i mål, var gullet sikret for Viking.
25 000 tilskuere overvar kampen som ble spilt på Ullevaal Stadion i Oslo. Dommer var Ivar Fredriksen. Dette var tredje gangen Viking vant et Norgesmesterskap.
Siden Viking også vant serien det året fikk Haugar delta i Cupvinnercupen i 1980.
Vikings vinnerlag: Erik Johannessen, Bjarne Berntsen, Tor Reidar Brekke, Per Henriksen, Tonning Hammer, Inge Valen, Svein Fjælberg, Svein Kvia, Finn Einar Krogh, Trygve Johannessen, Isak Arne Refvik, Trond Ekholdt, Torbjørn Svendsen og Magnus Flatestøl.
Haugars lag: Steven Hopson, Rune Larsen, Leif Birkeland, Jens Vikanes, Terje Solberg, Dennis Burnett, Harald Undahl, Eivind Hovland, Tor Nilsen, Dean Mooney, og Dag P. Christophersen.